РЕПУБЛИКА СРБИЈА

Одбор за дијаспору и Србе у региону

09 Број: 06-2/458-15

01. децембар 2015. године

Б е о г р а д

З А П И С Н И К

СА ДВАНАЕСТЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у четвртак, **12. новембра 2015**. године у сали III Дома Народне скупштине са почетком у **10.10 часова**.

Седницом је председавао Миодраг Линта, заменик председника Одбора.

Седници су присуствовали следећи чланови Одбора: Милан Стевановић, проф. др Марко Атлагић, Небојша Берић, Ненад Николић, др Александар Перановић; Братимир Васиљевић, Душан Ступар, Синиша Максимовић, Марјана Мараш, Јована Јовановић, Милорад Стошић, Горан Богдановић, др Бранко Ђуровић, Марија Јевђић и Александар Чотрић.

Са седнице оправдано одсутан Милан Ђурица.

Поред чланова Одбора седници су присуствовали : Милан Чобанов, потпредседник Централног савета Срба у Немачкој, Оливера Пантовић, представник Немачке организације за техничку сарадњу ГИЗ и Марко Павловић, представник Организације српких студената у иностранству ОССИ.

Председавајући је поздравио све присутне и у електронском систему констатовао да постоји кворум за рад и одлучивање и предложио следећи

Д н е в н и р е д:

1. Избор председника Одбора
2. Информација о активностима чланова Одбора
3. Извештај о посети делегације Одбора Републици Словенији у периоду од 07-09. октобра 2015. године
4. Српска дијаспора у Немачкој (Милан Чобанов, потпредседник Централног савета Срба у Немачкој)
5. Разно

Пошто није било предлога за измену и допуну дневног реда, приступило се гласању и

Дневни ред је усвојен једногласно.

Пре преласка на рад по тачкама дневног реда, председавајући је подсетио да су чланови Одбора благовремено добили Записник са 11.седнице Одбора. На предложени Записник није било примедби и усвојен је једногласно.

По првој тачки дневног реда Миодраг Линта је дао неколико уводних напомена и предложио народног посланика Горана Богданоћа за председника Одбора за дијаспору и Србе у региону. Других предлога није било. Након изјашњавања, констатовано је да је Горан Богдановић једногласно изабран за председника Одбора за дијаспору и Србе у региону.

По другој тачки дневног реда јавио се Милан Стевановић, члан Одбора, који је указао најпре на мали број одржаних седница Одбора, затим на потребу да се на седнице позива представник Министарства спољних послова и с тим у вези подсетио да министар спољних послова није присуствовао ни једној седници Одбора. Када су у питању службена путовања и посете на позив представника дијаспоре и Срба у региону , истако је да би у будуће требало да се практикује да Одбор разматра и одлучује о саставу делегације. У дискусији су поводом ове тачке учествовали чланови Одбора: Небојша Берић, проф.др Марко Атлагић, Братимир Васиљевић и др Александар Перановић.

Миодраг Линта је подсетио да су чланови Одбора благовремено примили белешке са састанака, одржаних у периоду између две седнице Одбора и указао на неколико сегмената у вези са извештајима о посетама реализованим у својству заменика председника Одбора у току 2015. г.

Александар Чотрић, члан Одбора је подсетио присутне да се у вези напада, који се пре неколико дана догодио у Загребу, када су неидентификовани починиоци физички напали малолентне ученике Српске православне опште гимназије „Кантакузина“ Катарина Бранковић, као и на зграду гимназије, Одбор за дијаспору и Србе у региону треба најоштрије да осуди и да се тим поводом огласи саопштењем на сајту НС након седнице, са чиме се Одбор сложио, а да се од МСП очекује да упути протесну ноту Републици Хрватској овим поводом.

У оквиру треће тачке дневног реда за реч се јавио Милорад Стошић, члан Одбора, који је на почетку излагања подсетио присутне да су Извештај о посети трочлане делегације Одбора Републици Словенији благовремено примили и указао на неколико сегмената, истичући сусрет са успешним српским привредником, који живии у Словенији, који би желео да инвестира у сеоски туризам у Вучју и околини уз адекватне услове и сигурност инвестирања. Стошић је у даљем излагању нагласио да је лично успео да обезбеди и пошаље један контигент књига (дечје литературе на српском језику и ћириличном писму) у складу са захтевом представника српских друштава у Словенији, а у сврху опремања библиотеке у Љубљани. Александар Чотрић, члан Одбора је у дискусији, поводом ове тачке подсетио присутне да је на прошлогодишњем конкурсу Управе за сарадњу с дијаспором и Србима у региону, Удружење издавача и књижара Србије добило значајна средства управо за ту намену, те би било добро да се захтева извештај о утрошку добијених средстава Удружења издавача и књижара Србије. У дискусији је поводом ове тачке учествовао Синиша Максимовић, члан Одбора, након чега се Одбор изјаснио и једногласно усвојио Извештај о посети трочлане делегације Одбора Р.Словенији у периоду од 7-9 октобра 2015. године.

Поводом четрвте тачке дневног реда, Миодраг Линта је информисао Одбор о досадашњој сарадњи Одбора са Централним саветом Срба у Немачкој, а потом дао реч Милану Чобанову, потпредседнику Централног савета.

Милан Чобанов је у својој презентацији представио интеграциони степен Срба у Немачкој, степен организованости и институционалног присуства , њихово партиципирање у политичком и културном животу у Немачкој. Чобанов је говорио о питањима покретања друштвених процеса у циљу очувања идентитета, осмишљавања културних садржаја, школске и професионалне интеграције, као и солидарне бриге око немоћних и прихватања новопридошлих Срба у Немачку. Он је представио старосну структуру Срба који живе у Немачкој, број Срба који су примили немачко држављанство, при чему је посебно нагласио потребу за инвестирањем у образовање деце. Ово запажење у вези са потребом инвестирања у образовање објаснио је тренутним индикаторима, а који се односе на браншу у којој Срби раде у Немачкој, на професионални статус, као и на ниво образовања њихове деце друге и треће генерације. Чобанов је подсетио да је реалност да се највећи део Срба који живи у Немачкој, за стално населио у Немачкој, да се миграција из Србије у Немачку наставља, као и да је Национални интеграциони план СР Немачке шанса за Србе. Чобанов је појаснио улогу организација миграната у стварању мултикултурног друштва Немачке, а потом ближе представио садржај рада Централног савета Срба у Немачкој. Он је нагласио да се ЦСС бави сагледавањем ситуације и заступањем интереса Срба који живе у Немачакој. Централни Савет Срба карактеришу активно и конструктивно учешће у интеграционом процесу у немачко друштво, без губљења националног идентитета и као самосвесни допринос Срба у изградњи једног мултикулутуралног друштва; одржавање, гајење и унапређивање, традиције, језика, историје ; израда документације о српској миграцији у Немачкој; унапређивање и јачање сарадње између регионалних и савезних организација Срба и њихово повезивање са другим организацијама, јавним установама и политичким структурама у Немачкој. Централни савет Срба у Немачкој карактерише и спровођење заједничких пројеката на савезном и покрајинском нивоу; подржавање и унапређење политичких, економских и културних односа између СР Немачке и ЕУ с једне и Републике Србије с друге стране. Он је истакао неопходне актере у процесу српско-немачких односа, као што су: немачко-српска индустријска комора; савез српских предузетника у Немачкој; немачко-српско удружење привредника; немачко-српска задужбина; немачко-српски институт; културни центар Србије у Немачкој; Центар за истраживање српске дијаспоре; немачко-српско/српско-немачко друштво. С тим у вези је појаснио могућности повезивања и сарадње у различитим областима. Др Александар Перановић, члан Одбора је у дискусији је по овом питању замолио за ближа појашњења у вези са шансама и могућностима када је пољопривреда у питању и повезивање и сарадња, рецимо, на релацији Мачва-Браденбург. Милорад Стошић, члан Одбора је у оквиру дискусије изнео предлог и поставио питање у вези са могућностима заједничке изградње геронто-центара у Србији. Чобанов је нагласио да је Централни савет Срба у Немачкој политички и религиозно неутрална организација. У даљем излагању је истакао да је неопходна обука и професионализација активиста у организацијама досељеника. Чобанов је на крају подвукао да је професионализација рада са дијаспором неопходна и у том смислу затражио подршку Одбора да се у оквиру конзулата/ДКП инсталира оно што је некад био други и трећи секретар за културу и сл. (грци, турци, шпанци имају тзв. аташеи за дијалог-то су људи који се узимају из дијаспоре, људи који годинама живе у тим земљама) то би били тзв. „официри за везу“ између матичне земље, дијаспоре и немачких политичких структура, који би се као професионалци само том темом бавили и који би били ангажовани у оквиру наших ДКП и постављани и финансирани од стране МСП Србије.

Проф. др Бранко Ђуровић, члан Одбора је похвалио презентацију, која је по његовим речима била и свеобухватно предавање о мигрантима и миграцији. Он је истакао да се Одбору кроз ову презентацију отвара могућност да сагледа у којој етапи може да се инволвира и активније учествује у реализацији стратешких циљева и тиме помогне нашим људима како у региону, тако и у дијаспори.

Под тачком Разно, председавајући је обавестио чланове Одбора да ће Одбор 19.новембра 2015.г. бити домаћин делегацији Парламента Румуније и позвао их да присуствују овом састанку.

Седница је завршена у 13,00 часова.

СЕКРЕТАР ОДБОРА ПРЕДСЕДНИК ОДБОРА

Весна Матић Вукашиновић Горан Богдановић